39. schôdza NR SR - 4.deň - A. dopoludnia
Dátum: 2025-09-12
Poslanec: Kišš, Štefan (PS)
Druh vystúpenia: Vystúpenie v rozprave

92. Dobre, ďakujem pekne, budem pokračovať. Mám dve poznámky k tomuto prerušeniu a je to zároveň k meritu veci. Za prvé, Laco, ja toto nerobím, požiadal som o prerušenie rozpravy, pretože predkladateľ nebol v miestnosti, ale (reakcia ministra financií), môžeš, jasné, dobre, ale tak vravím, že tieto veci robím nerád, ale vo svojom práve mám dôvody, prečo som to, prečo som to teraz urobil. A druhá vec, už sa medzitým vymenili predsedajúci, ale pánovi Dankovi som nestihol povedať, že ani minister financií nám len ani nezdôvodnil merito veci, prečo máme dnes skrátené legislatívne konanie. Rozprával o inflácii, reagoval na, rozprával o predchádzajúcom bode, hovoril o nejakých hospodárskych škodách, áno, hovoril o dlhu, samozrejme, sa vyhováral, ale prečo predložil v skrátenom legislatívnom konaní tento zákon, nám nepovedal. Budem pokračovať vo svojom prejave. Ako som hovoril, v slušnej krajine vláda nepripraví frontálny útok na pracujúcich, ktorým zobere ešte hlbšie z peňaženiek to, čo im zobrala za predchádzajúce dva roky vládnutia, počas ktorých neznížila ani deficit a ani neznížila dlh, ako sľubovala vo svojom programovom vyhlásení vlády, ako celý čas, dva roky rozpráva, len sa, len sa vyhovára, ale skutočné výsledky nedoručila. A v slušnej krajine minister financií dokáže namaľovať čokoľvek, ale modernejšie Slovensko si nevie ani len predstaviť. A v slušnej krajine sa nevyhovára vláda, ktorá, ktorá je pri moci 14 rokov, že vlastne nemôže za nič, keď vládla 14 rokov z posledných 20, ale obviňuje štátnych úradníkov alebo exministra školstva, že vraj za to môžu oni. A tiež žijeme v krajine, kde konsolidácia je vlastne v poriadku, lebo ľudia si môžu doma navariť vlastný lekvár. A takisto žijeme v krajine, lekvár mal minister financií vo svojej prezentácii ku 2,7-miliardovému balíčku, preto som naňho reagoval. A takisto žijeme v krajine, kde premiér poslušne kráča za diktátormi. Za severokórejským diktátorom, za masovým vrahom a autokratom z Ruska, na ktorého je vydaný medzinárodný zatykač, ale Európskej únii vyčíta deficit demokracie. V takejto krajine žijeme. A ako som povedal, ani v úvodnom slove nám ani minister nepovedal, prečo vlastne rokujeme o legislatívnom konaní. Keby mal trošku chochmesu, tak aspoň povie, že to trvalo, bolo to ťažké, nevedeli sa dohodnúť, Huliak ich vydieral, Danko niečo chcel, henten niečo chcel, HLAS neviem čo, ani slovo, namiesto toho tu blúznil o tom, že za to môžu štátni úradníci. A, drahý Laco, na záver budem, budem trochu osobný a ako vieš, si tykáme, potykal si si so mnou ty, keď si bol prvýkrát minister financií a keď som ja bol štátny úradník. Minister financií mal vždycky rešpekt, aspoň sa oňho snažil na verejnosti, aj keď bol s vami Slota v koalícii, tak minister financií ako-tak držal fazónu, spoliehal sa na odborníkov, rozprával plus-mínus veci, ktoré dávali zmysel. A my sme sa veľakrát rozprávali, keď som ja bol ako úradník a ty veľmi dobre vieš, aké je rozdelenie práce medzi úradníkmi a politikmi, a preto ma obzvlášť prekvapilo, ako som sa aj ja objavil v tvojej prezentácii o tom, že vlastne za to môžem aj ja, aj kolega Julo Jakab, exminister školstva Gröhling a ďalší. Ako sa to stalo, že minulý rok som za to ešte nemohol a tento rok už môžem? Že to sme urobili že akože z opozície tie zázraky, ktoré pohoršili takto celej krajine, alebo si si len teraz spomenul, že vlastne ma tam môžeš ešte pridať? A veľmi dobre vieš, že keď som bol úradník 17 rokov na ministerstve financií, väčšinu tých rokov, mimochodom, vládol SMER, áno, vládlo aj OĽANO, tak vždy som robil to isté. Snažil som sa nájsť najlepšie riešenia a dávať ministrom odporúčania, čo by mohli robiť. A veľmi dobre vieš, že sme sa o nich aj opakovane rozprávali. A keby ste urobili tie veci, o ktoré, ktoré sme sa ako úradníci, ktorí môžu odporúčať veci politikom, keby ste ich urobili, tak ste nemuseli teraz na tlačovkách rozprávať takéto nezmysly, ako hovoríte. Takže nie, necítim zodpovednosť za to, že rozhodnutia, ktoré ste urobili, keď sme mali šiesty najhorší deficit, za ktorý sa ty chváliš, v roku 2019 a 2020, a ktoré nás dostali do toho najvyššieho pásma dlhodobej udržateľnosti alebo teda neudržateľnosti verejných financií, v čase, keď si ty bol minister financií, tak ste urobili tie rozhodnutia. Prestaň rozprávať verejnosti, že ako ste vynikajúco hospodárili. Všetky krajiny si vyrábali vankúš, vy ste, vy ste prejedali a prejedali ste našu budúcnosť. A nie, necítim ani zodpovednosť za všetkých vašich 14 rokov vlády, kedy výsledkom tejto vlády je padajúca omietka v nemocniciach, padajúce mosty a exodus ľudí do zahraničia. Samozrejme, mohli by sme dlhšie menovať výsledky zlepšenia kvality života vlád SMER-u za 14 rokov. Ale zároveň ešte je cesta späť, môžeš ešte prestať s takýmito klamstvami a šírením propagandy a ohýbaním čísel, ako sme sa napr. dozvedeli, kolega Marián Viskupič to veľmi presne zdokumentoval, správu o inflácii, ako si si tam poohýbal veci, aby to vlastne vyzeralo okej, však nám dones, dones nám správu za infláciu v tomto roku a riešenia, ako ju zlepšiť, a majme takúto debatu. Avšak treba začať možno poctivou analýzou a prezentovaním čísel, tak ako sú naozaj, nie ako by ste na svojom oddelení propagandy chceli mať. Takto sa nespráva ani minister financií, ani človek, čo má ambíciu byť viceguvernérom Národnej banky Slovenska. A tiež som sa z tvojej prezentácie, Laco, dozvedel, že si si vytlačil náš dokument TRESK, tomu sa teším, teraz ešte si ho treba prečítať a ja budem len rád, keď začnete aj pracovať aspoň na niektorých z tých, z tých opatrení, pretože ak aspoň niektoré z nich aspoň začnete realizovať, tak to môže byť dobrá správa pre občanov. Pretože táto vláda nepredstavila vlastne žiadne opatrenia, ako podporiť ekonomický rast, ako zlepšovať ekonomickú kvalitu, skôr, skôr nám zvyšuje zadlžovanie verejných financií a prejedá našu budúcnosť. Ak urobíte aspoň niečo z toho, bude to dobrá správa pre občanov. Ďakujem pekne.